b"\n_START_ARTICLE_\nDavid Cunliffe\n_START_SECTION_\nInicis\n_START_PARAGRAPH_\nCunliffe va n\xc3\xa9ixer el 1963 a Te Aroha, un poble de la regi\xc3\xb3 neozelandesa de Waikato. Despr\xc3\xa9s la seva fam\xc3\xadlia es mudaria a Te Kuiti i quan Cunliffe tenia deu anys es mudarien a Pleasant Point, a Canterbury. Aleshores el seu pare, un sacerdot anglic\xc3\xa0 anomenat Bill, va fer-se membre del Partit Laborista. Com a adolescent va rebre una beca per a estudir el Batxillerat Internacional al Col\xc2\xb7legi de l'Atl\xc3\xa0ntic a Gal\xc2\xb7les. En completar els seus estudis secundaris se n'an\xc3\xa0 a la Universitat d'Otago per a estudiar pol\xc3\xadtica, on seria membre del grup universitari de debat i es graduaria amb un BA. Seria diplomat de 1987 a 1994 i va rebre un diploma en ci\xc3\xa8ncies socials de la Universitat Massey el 1993._NEWLINE_Va formar part del Programa Fulbright a l'Escola de Govern de John F. Kennedy i de l'Escola de Negocis de Harvard de la Universitat Harvard de 1994 a 1995, rebent un m\xc3\xa0ster en administraci\xc3\xb3 p\xc3\xbablica. Treball\xc3\xa0 com a consultor de negocis amb el Grup Consultor Boston a Auckland de 1995 a 1999.\n_START_SECTION_\nMinistre\n_START_PARAGRAPH_\nEn el gabinet de Helen Clark (1999-2008) Cunliffe fou ministre en diverses ocasions. El 19 de maig de 2003 fou nomenat Ministre d'Estat, el qual ho seria fins al 21 de desembre de 2004. A partir d'aquell dia seria Ministre de Comunicacions i de les Tecnologies de la Informaci\xc3\xb3. Entre el 19 d'octubre de 2005 i el 5 de novembre de 2007 seria Ministre d'Immigraci\xc3\xb3. A partir del 5 de novembre de 2007 comen\xc3\xa7aria a ser Ministre de Salut, succeint a Pete Hodgson. En ser elegit el Partit Nacional en les eleccions de 2008 Cunliffe cess\xc3\xa0 les seves posicions ministerials a partir del 19 de novembre d'aquell any.\n_START_SECTION_\nL\xc3\xadder del Partit Laborista\n_START_PARAGRAPH_\nEl l\xc3\xadder del Partit Laborista Phil Goff dimit\xc3\xad en perdre el seu partit les eleccions de 2011. Aix\xc3\xb2 caus\xc3\xa0 una elecci\xc3\xb3 al lideratge del partit. En aquesta elecci\xc3\xb3 les dues candidatures eren les de David Shearer amb el seu company Grant Robertson com a candidat per a ser l\xc3\xadder segon i Cunliffe amb Nanaia Mahuta com a companya. L'elecci\xc3\xb3 fou decidida el 13 de desembre i Shearer hi guany\xc3\xa0._NEWLINE_En dos anys, per\xc3\xb2, Shearer mateix dimit\xc3\xad. Entre l'agost i setembre de 2013 tingu\xc3\xa9 lloc una nova elecci\xc3\xb3 al lideratge del partit. En aquesta ocasi\xc3\xb3 els participants eren Cunliffe, Robertson i Shane Jones. Aquesta elecci\xc3\xb3 va veure un nou format, en el qual els 32 diputats del Partit Laborista tenien el 40% del vot total, els membres del partit el 40% tamb\xc3\xa9 i les sindicals afiliades al partit el 20%. A partir del 15 de setembre Cunliffe seria l\xc3\xadder en guanyar l'elecci\xc3\xb3 amb el 51,15% del vot acumulat total, el qual es dividia en un 32,35% dels diputats votant per ell, un 60,14% del vot per part dels membres i un 71% per part de les sindicals.\n_START_SECTION_\nVida personal\n_START_PARAGRAPH_\nCunliffe est\xc3\xa0 casat amb l'advocada d'Auckland Karen Price. Tenen dos fills i resideixen en el suburbi d'Auckland de Herne Bay."